耿曼老將命鄉邦見過匆遽言別復作詩送之
作者：吳芾
朝代：宋

paragraphs: 我方退老湖山上，混跡漁樵甘放浪。
親舊凋零會面稀，與君亦復成疏曠。
何期擁節到鄉邦，得得驅車肯迂訪。
開門倒屣笑相迎，盡室歡忻無此况。
湖光山色似爭輝，兩眼韶華更駘蕩。
伸眉抵掌話中腸，正好花前倒春釀。
胡爲欲去挽不留，忍把陽關容易唱。
嗟乎來日苦無多，况是頻年嬰拙恙。
興來亦欲强登臨，龍鍾未免扶藜杖。
目前衰颯已如斯，寧保明年見花放。
而今花下幸逢君，豈容不盡長鯨量。
如君志尚迥不羣，治行既高心且壯。
方當聖主急搜揚，爲斲豈應遺巧匠。
會看唾手取功名，盡展才猷結旒纊。
出處從今不復齊，尊酒何由更相向。
臨期一醉尚何辭，後夜月明空悵望。